## El Consell aprova un projecte de llei per a regular l’accés de persones amb discapacitat usuàries de gossos d’assistència

*** El text establix el dret de les persones usuàries de gos d’assistència a accedir i romandre en espais públics o privats d’ús col·lectiu sense ser discriminades**

El Consell ha aprovat el projecte de llei que regula l’accés de les persones amb discapacitat usuàries de gos d’assistència, per a garantir la plena inclusió i autonomia de les persones amb discapacitat que depenen d’estos animals per a la seua mobilitat i seguretat en la vida quotidiana.

L’aprovació d’este projecte de llei suposa un pas avant en l’eliminació de barreres i en la consolidació d’una societat més inclusiva i justa, i mostra el compromís del Consell amb l’accessibilitat universal i la igualtat d’oportunitats per a totes les persones.

La mesura proposada per la Vicepresidència Primera i Conselleria de Servicis Socials, Igualtat i Vivenda busca enfortir el marc normatiu existent en la Comunitat Valenciana en matèria d’accessibilitat i reforçar els drets de les persones amb discapacitat que requerixen un gos d’assistència. Com a novetat, esta norma també beneficia altres col·lectius que utilitzen gossos entrenats per a detectar crisis, com és el cas de persones que patixen malalties com epilèpsia o diabetis, o persones amb trastorn de l’espectre autista.

Amb això, es pretén assegurar el seu lliure accés a tots els espais públics i privats d’ús col·lectiu, així com als mitjans de transport, centres educatius, sanitaris i qualsevol altre a on siga necessari.

La normativa respon a la necessitat d’actualitzar i unificar les regulacions existents, proporcionant una major seguretat jurídica tant a les persones usuàries com als establiments i servicis que han de garantir el compliment d’estos drets.

Així mateix, establix un marc clar per a diferenciar els gossos d’assistència dels animals de suport emocional i de teràpia assistida, evitant confusions normatives, a més de reforçar l’obligació de conscienciació i sensibilització social sobre la importància de l’accés sense restriccions dels gossos d’assistència.

El Consell va aprovar l’avantprojecte de llei d’esta mesura el mes de març passat i, després de recaptar el dictamen del Consell Jurídic Consultiu emés el 16 d’abril, és ara aprovat com a projecte de llei per a la seua remissió a les Corts a on continuarà la seua tramitació.

**Ensinistrament**

Esta normativa regula també de manera específica els requisits per a l’ensinistrament i certificació dels gossos d’assistència, amb la finalitat d’assegurar que les persones amb discapacitat compten amb animals preparats i reconeguts oficialment, i es reforça el paper dels centres d’ensinistrament i les entitats formadores per a garantir la professionalització del sector i la qualitat del servici.

Així mateix, s’atorga un reconeixement específic als drets de les persones educadores de cadells i ensinistradors de gossos en formació, establint les seues obligacions i beneficis. També es regula la situació dels gossos d’assistència jubilats per a assegurar el seu benestar una vegada finalitzat el seu servici.

L’avantprojecte de llei estipula la creació d’un registre oficial de gossos d’assistència i unitats de vinculació dins de la Conselleria competent en matèria de servicis socials, millorant la traçabilitat i el control administratiu. Finalment, es fixa un règim sancionador per a garantir el compliment efectiu dels drets reconeguts en la llei.

Fecha: 20/05/2025